Úrad vlády SR						    Na rokovanie vlády SR
Sekcia hospodárskej politiky						    dňa 20. 6. 2001
									    k číslu: 4196/2001
									    k bodu: 15

S t a n o v i s k o 

k Návrhu na zmenu uznesenia vlády Slovenskej republiky č. 758 z 27. septembra 2000; k návrhu modelu transformácie elektroenergetiky SR a spôsobu privatizácie časti                                              majetku podnikov elektroenergetiky
a
k Návrhu na vydanie rozhodnutia o privatizácii štátneho podniku Západoslovenské                              energetické závody, štátny podnik so sídlom  v Bratislave

I.

        Návrh predkladá ministerka pre správu a privatizáciu národného majetku na základe § 10  ods.1 a 2  zákona č.92/1991 Zb. o podmienkach prevodu majetku štátu na iné osoby v znení neskorších predpisov.

        V materiáli sú predložené iniciatívne návrhy z dôvodu upresnenia postupu privatizácie celého majetku podniku Západoslovenské energetické závody, štátny podnik so sídlom v Bratislave v súlade s príslušnými ustanoveniami zákona č.92/1991 Zb. o podmienkach prevodu majetku štátu na iné osoby, ako aj s uznesením vlády SR č.319 z 11.4.2001 k zámeru a postupu privatizácie ZSE,š.p., SEZ, š.p. VSE, š.p. a  SE-TEKO, o. z. Košice. Všetky navrhnuté zmeny sa konkretizujú do upresnenia a doplnenia príslušných častí uznesenia vlády č. 758 z  27.9.2000 k návrhu modelu transformácie elektroenergetiky SR a  spôsobu privatizácie časti majetku podnikov elektroenergetiky. 

         V predloženom materiáli sa ďalej navrhuje spôsob privatizácie ZSE, š.p., a to založenie obchodnej spoločnosti Západoslovenská energetika, a.s., obchodnej spoločnosti Bratislavská teplárenská, a.s. a obchodnej spoločnosti Trnavská teplárenská, a.s.

II.

         Materiál nebol predmetom štandardného medzirezortného pripomienkového konania.

III.

         Navrhované opatrenia, ktoré smerujú k možnosti zachovať vlastníctvo štátu k privatizovanému majetku v uvedenej oblasti elektroenergetiky,  resp. na zabezpečenie vplyvu štátu na podnikaní založených energetických distribučných akciových spoločnosti podľa súčasne platných právnych predpisov, sú opodstatnené a možno ich podporiť.

         Predložený postup, ktorým sa navrhuje upraviť znenie niektorých úloh uznesenia vlády SR  č.758 z 27.9.2000, možno posudzovať s výhradami.  Rozsah zmien, ktoré sa majú do tohto uznesenia premietnuť, je veľký, netýka sa len niektorých častí pôvodného textu. To spôsobuje, že o konečnom znení uznesenia si treba urobiť predstavu na základe porovnávania textu pôvodného a novonavrhovaného uznesenia. Podľa nášho názoru by vlády nemala takýto návrh na úpravu uznesenia prijať. 

	V záujme prehľadnosti prijatých rozhodnutí vlády SR k transformácii elektroenergetiky by riešením tejto situácie malo byť nové a úplné znenie návrhu uznesenia, v ktorom by bolo zrušené pôvodné uznesenia vlády č. 758/2000, zohľadňujúce aktuálny stav pri transformácii a privatizácii podnikov elektroenergetiky. Popri uvedených pripomienkach v novom, úplnom texte uznesenia by bolo možné uviesť aj ďalšie detailne vecné a formulačné nesprávnosti, ktoré tu neuvádzame.

         Predložený materiál navrhuje realizovať spôsob privatizácie samostatne len za Západoslovenské energetické závody, š.p., Bratislava. Je možné uvážiť, či neprerokovať   návrhy na rozhodnutie o privatizácii  časti majetku podnikov elektroenergetiky komplexne, teda prerokovať príslušné návrhy za ZSE, š.p., SEZ, š.p.  a VSE, š.p. spoločne.

        V návrhu na vydanie rozhodnutia o privatizácii ZSE, š.p., sa z hľadiska zamestnanosti konštatuje zachovanie pracovných miest zabezpečením prechodu zamestnancov do novovznikajúcich subjektov v plnom rozsahu.

        Porada ekonomických ministrov vlády SR materiál prerokovala 11.6.2001 a návrh vzala na vedomie. Vláde SR odporučila predložený návrh schváliť.  

        Odporúčame, aby vláda o predloženom materiáli rozhodla na základe záveru rozpravy a s prihliadnutím na uvedené pripomienky.

Bratislava  15. 6.  2001